google/wiki40b huggingface dataset:
Ρομάν Πετρόβιτς της Ρωσίας

Βιογραφία

Ήταν ο μόνος γιος του Πέτρου Νικολάγιεβιτς μεγάλου δούκα της Ρωσίας και της Μιλίτσας Πετρόβιτς-Νιέγκος, κόρης του Νικολάου του Μαυροβουνίου. 
Απεβίωσε το 1978 στη Ρώμη σε ηλικία 82 ετών.
Κλεόβουλος (μυθολογία)

Στην ελληνική μυθολογία με το όνομα Κλεόβουλος είναι γνωστός ένας από τους Τρώες πολεμιστές που έλαβαν μέρος στον Τρωικό Πόλεμο. Ο Κλεόβουλος σκοτώθηκε σε μάχη του πολέμου αυτού από τον Αίαντα τον Λοκρό, τον γνωστό και ως «Οϊλείδη» από το όνομα του πατέρα του, και αναφέρεται στην Ιλιάδα του Ομήρου.
Το γράμμα

Πληροφορίες

Πρόκειται για τη δεύτερη μεταφορά του θεατρικού έργου του Σόμερσετ Μομ συγγραφέα των έργων Στην κόψη του ξυραφιού και Ανθρώπινη δουλεία. Η πρώτη μεταφορά ήταν του 1929 κι είχε χαρίσει στην πρωταγωνίστρια του Τζιν Ιγκλς, μιά υποψηφιότητα για όσκαρ Α' γυναικείου ρόλου. Ο Χέρμπερτ Μάρσαλ που εδώ υποδύεται το σύζυγο της ηρωίδας στη μεταφορά του 1927 υποδυόταν τον εραστή. Πρόκειται επίσης για τη δεύτερη φορά που η Ντέιβις υποδύθηκε ηρωίδα του Μομ, η πρώτη ήταν με την ταινία Ανθρώπινη Δουλεία (Of Human Bondage) του 1934 που της χάρισε την πρώτη της υποψηφιότητα για όσκαρ.
Η ταινία σηματοδότησε τη δεύτερη συνεργασία της Ντέιβις με το Γουίλιαμ Γουάιλερ. Οι δυο τους συνεργάστηκαν συνολικά τρεις φορές, πρώτη φορά για την ταινία Ζέζεμπελ (Jezebel, 1938) και Το γράμμα ακολούθησε η ταινία Οι μικρές αλεπούδες (The Little Foxes, 1941). Η Ντέιβις, η οποία κατά τη διάρκεια των γυρισμάτων της Ζέζεμπελ είχε συνάψει ερωτική σχέση με το Γουάιλερ, διαφώνησε με το σκηνοθέτη, καθώς δε συμφωνούσε με τον τρόπο που της υπέδειξε να ερμηνεύσει μια σκηνή της ταινίας. Η Ντέιβις αποχώρησε από τα γυρίσματα, αλλά τελικά επέστρεψε και συμβιβάστηκε. Παρόλα αυτά συνέχισε να υποστηρίζει για πολλά χρόνια, ότι η δική της εκδοχή ήταν η σωστή.
Το αρχικό σενάριο της ταινίας είχε απορριφθεί από τον κώδικα Χέιζ, καθώς η ταινία πραγματεύεται τη μοιχεία και το έγκλημα που μένει ατιμώρητο. Γι' αυτό το λόγο ο σεναριογράφος Χάουαρντ Κοχ κι ο σκηνοθέτης Γουίλιαμ Γουάιλερ χρησιμοποίησαν διάφορα τεχνάσματα, ώστε η ταινία να μην υποστεί λογοκρισία. Ο Τζέιμς Στίβενσον που ανέλαβε στο ρόλο του έντιμου δικηγόρου, που άθελά του γίνεται υποχείριο της Ντέιβις, ήταν η πρώτη επιλογή για το ρόλο. Κάποια στιγμή ο Τζακ Γουόρνερ άλλαξε γνώμη και θέλησε να προσλάβει κάποιον άλλο. Ο Γουάιλερ πήρε τότε το μέρος του Στίβενσον, ο οποίος όχι μόνο παρέμεινε στο καστ, αλλά κέρδισε και μια υποψηφιότητα για όσκαρ Β' ανδρικού ρόλου. Έχασε όμως από τον Γουόλτερ Μπρέναν για την ταινία Ο κατακτητής της Δύσης (The Westerner, 1940) επίσης του Γουάιλερ.
Γιώργος Κάρτερ

Βιογραφικά στοιχεία

Γεννήθηκε στην Κέρκυρα το 1928. Το πλήρες όνομά του ήταν Γεώργιος-Αρμάνδος-Αλέξανδρος. Σπούδασε ζωγραφική στην ΑΣΚΤ και ήταν διπλωματούχος της Δραματικής Σχολής του Εθνικού Θεάτρου. Συνέχισε  με σπουδές τηλεόρασης στην Αυστρία και την Ιταλία.
Από το 1949 ως το 1965 εργάστηκε στο ραδιόφωνο, όπου σκηνοθέτησε ραδιοφωνικά και θεατρικά έργα κι έγραψε 500 περίπου εκπομπές, μεταξύ των οποίων τις σειρές «Σύγχρονη Πνευματική Ελλάδα» και το ηχητικό ντοκιμαντέρ «Η Φωνή του 20ού αιώνα», το πρώτο που μεταδόθηκε από την Ελληνική Ραδιοφωνία και το Ρ.Ι.Κύπρου.
Από την έναρξη λειτουργίας της τηλεόρασης, το 1965, ήταν από τα βασικά της στελέχη. Παράλληλα, δημοσίευε σχετικά άρθρα σε εξειδικευμένα περιοδικά (όπως την «Τεχνική Εκλογή») και συνεργαζόταν σε εγκυκλοπαιδικά λεξικά. Οι μελέτες του για τα ΜΜΕ εγκαινίασαν την ελληνική βιβλιογραφία του είδους. Είχε κάνει ανακοινώσεις και ομιλίες, τόσο στην Ελλάδα, όσο και στο εξωτερικό, ενώ διατηρούσε στήλη κριτικής ραδιοφώνου στην «Εκλογή» της Ελένης Βλάχου και τηλεόρασης στις «Εικόνες» της εφημερίδας «Έθνος».
Αμέσως μετά τη μεταπολίτευση το 1974, παρουσίασε στην τηλεόραση τις «Ειδήσεις» και εκπομπές της σειράς «Μια ταινία, μια συζήτηση».
Στα Γράμματα εμφανίστηκε σε ηλικία δεκαεφτά χρονών με την ποιητική συλλογή «Αντιφεγγίσματα της ψυχής μου» κι ως τώρα έχουν εκδοθεί 33 βιβλία του και τρία στο εξωτερικό. Έργα του μεταφράστηκαν στα γαλλικά, ιταλικά, γερμανικά, ρουμανικά, τουρκικά, ουγγρικά, ισπανικά και βουλγαρικά, δημοσιευμένα σε ξένες ανθολογίες και λογοτεχνικά περιοδικά.
Ήταν επίτιμος πρόεδρος της Εταιρίας Ελλήνων Λογοτεχνών και επίτιμος γενικός γραμματέας της Ένωσης Θεατρικών και Μουσικών Κριτικών.
Ο Γιώργος Κάρτερ διετέλεσε διευθυντής Τηλεόρασης της ΕΡΤ-1, διευθυντής Ραδιοφωνίας-Τηλεόρασης της ΕΡΤ-2, μέλος του Εθνικού Ραδιοτηλεοπτικού Συμβουλίου, Πρόεδρος της Ε. Ε. Λογοτεχνών, μέλος της COM.E.S (Ευρωπαίων συγγραφέων) και επανειλημμένα πρόεδρος της Καλλιτεχνικής Επιτροπής του  Εθνικού θεάτρου. Το 1973 παρουσίασε το τηλεπαιχνίδι "Τηλεσταυρόλεξο".
Το πνευματικό και ποιητικό του έργο βράβευσε η Ακαδημία Αθηνών, ο Δήμος της Φλωρεντίας με αργυρό μετάλλιο και τον τίτλο του επίτιμου δημότη, ο Δήμος Αχιλλείων, η ΕΡΤ3, το Ίδρυμα Αθ. Μπότση, καθώς και ο Δήμος της Κέρκυρας με το "Μετάλλιο Αξιοσύνης". Τον τίμησαν, επίσης, το 2009 ο Δήμος Καλαμαριάς κι ο Σύλλογος Κερκυραίων Θεσσαλονίκης.
Ήταν αδελφός του ζωγράφου Ερνέστου Κάρτερ και νυμφευμένος με την γνωστή βιολονίστρια Ισμήνη Χρυσοχόου.
Απεβίωσε αιφνιδίως την Κυριακή 22 Ιουλίου 2012 σε ηλικία 84 ετών στην Αθήνα.
Στρατόπεδο Αριφτζάν

Το στρατόπεδο Αριφτζάν (αραβικά: معسكر عريفجان, αγγλικά: Camp Arifjan) είναι μια εγκατάσταση του Στρατού των Ηνωμένων Πολιτειών στο Κουβέιτ που φιλοξενεί στοιχεία της Πολεμικής Αεροπορίας των ΗΠΑ, του Πολεμικού Ναυτικού των ΗΠΑ, του Σώματος Πεζοναυτών των ΗΠΑ και της Ακτοφυλακής των ΗΠΑ. Το στρατόπεδο χρηματοδοτήθηκε και κατασκευάστηκε από την κυβέρνηση του Κουβέιτ. Στρατιωτικό προσωπικό από το Ηνωμένο Βασίλειο, την Αυστραλία, τον Καναδά, τη Ρουμανία και την Πολωνία έχουν αναπτυχθεί στο χώρο του στρατοπέδου. Το στρατόπεδο Αριφτζάν βρίσκεται νότια της Πόλης του Κουβέιτ και δυτικά από το λιμάνι Σουαΐμπα (στρατιωτικό λιμάνι αποβίβασης/επιβίβασης ή θαλάσσια αποβάθρα) και από το Ναυτικό Σταθμό του Κουβέιτ (KNB). Το στρατόπεδο Αριφτζάν χωρίζεται σε 7 ζώνες. 45/5000
Το στρατόπεδο Αριφτζάν είναι μια στρατιωτική εγκατάσταση των ΗΠΑ που χρησιμοποιείται ως βάση εφοδιασμού, για την ταξινόμηση αεροσκαφών και την αποθήκη επιδιόρθωσης (Δύναμη Κρούσης Αεροπορικής Ταξινόμησης Επισκευής Δραστηριότητας Αποθήκευσης) για όλο το νοτιοδυτικό ασιατικό θέατρο επιχειρήσεων (μέσω του Στρατιωτικού Αεροδρομίου Πάτον), βάση στήριξης ελικοπτέρων εδάφους, θωρακισμένα και μη οχήματα. Τα αμερικανικά στρατιωτικά οχήματα που δεν έλαβαν νέα επιπρόσθετη θωράκιση στις Ηνωμένες Πολιτείες πριν αναπτυχθούν στην Κεντρική Διοίκηση των ΗΠΑ - δεκάδες χιλιάδες - έλαβαν «ενισχυμένη θωράκιση» στο στρατόπεδο Αριφτζάν. Επιπλέον, πολλές χιλιάδες μέλη υπηρεσιών και εργολάβοι περνούν από το στρατόπεδο Αριφτζάν είτε στο δρόμο προς το Ιράκ, το Αφγανιστάν ή σε άλλες χώρες της Νοτιοδυτικής Ασίας. Τα μέλη των υπηρεσιών που υπηρετούν στο στρατόπεδο Αριφτζάν βρίσκονται σε διάφορες καταστάσεις. Πολλοί βρίσκονται εν ενεργεία και τοποθετούνται σε μονοετή Μόνιμη Αλλαγή Σταθμού (PCS), ενώ κάποιοι άλλοι εν ενεργεία τοποθετούνται σε κατάσταση Προσωρινής Αλλαγής Σταθμού (TCS). Επιπλέον, υπάρχουν πολλές μονάδες Φρουράς και Εφεδρείας που υποστηρίζουν διάφορες λειτουργίες στο θέατρο επιχειρήσεων SWA που διατίθενται σε περιοδείες ποικίλου μήκους.
Κωνσταντίν του Ροστόβ

Βιογραφία

Ήταν ο πρωτότοκος γιος τού Βσέβολοντ Γ΄ του πολύτεκνου (bolshojé gnezdó) και της Μαρίας Σβαρόβνας με καταγωγή μάλλον από τη Γεωργία. Γεννήθηκε στο ροστόβ και είχε 13 αδέλφια. 
Το 1206-07 ήταν πρίγκιπας τού Νόβγκοροντ. Το 1207 ο πατέρας του τον έστειλε να κυβερνήσει τις πόλεις Ροστόβ και Γιαροσλάβλ. Ως αποτέλεσμα ενός οικογενειακού καβγά, ο πατέρας του στην επιθανάτιο κλίνη τον αποκλήρωσε, δίνοντας το Βλαντίμιρ στον επόμενο γιο του Γιούρι Β΄. Όμως το 1216 στη μάχη της Λιπίτσα ο Κωνστανίν, μαζί με τον σύμμαχό του Μστισλάβ τον τολμηρό (γιο τού 2ου εξαδέλφου του), νίκησε δυναμικά τον Γιούρι Β΄ και κατέλαβε το Βλαντίμιρ. 
Όταν ο Κωνσταντίν απεβίωσε το 1218, ο Γιούρι Β΄ επέστρεψε στον θρόνο του. Εν τω μεταξύ οι απόγονοι τού Κωνσταντίν κράτησαν τις πόλεις Ροστόβ και Γιαροσλάβ ως τα τέλη τού 15ου αι. Πολλές πριγκιπικές οικογένειες της Ρωσίας κατάγονται από αυτόν τον πρίγκιπα. Ο Κωνσταντίν έμεινε γνωστός από την οικοδόμηση ενός νέου καθεδρικού της Αναλήψεως στο Ροστόβ και τριών καθεδρικών από πλίνθους στο Γιαροσλάβλ.
ΚΝΕ–ΝΑΡ

Οργάνωση

Η KNE-ΝΑΡ ήταν συγκροτημένη σε Οργανώσεις Βάσεις φοιτητών, μαθητών και εργαζομένων ή πόλεων. Σε αρκετές περιπτώσεις οι ΟΒ εξέλεγαν συμβούλια ή γραφεία για το συντονισμό της δουλειάς τους, ενώ από τα πανελλαδικά σώματα εκλέγονταν το Κεντρικό Συμβούλιο που με τη σειρά εξέλεγε Γραφείο και Γραμματέα. Οι φοιτητικές οργανώσεις πήραν το φθινόπωρο του 1989 την πρωτοβουλία για τη συγκρότηση αριστερών αντισυναινετικών σχημάτων, από κοινού με την παράταξη Δημοκρατικός Αγώνας της ΕΚΟΝ ΡΦ και δυνάμεις από τις Αριστερές Συσπειρώσεις Φοιτητών. Στις φοιτητικές εκλογές του 1990 καταγράφηκαν ως Αριστερά Αντισυναινετικά Σχήματα με 12% στα ΑΕΙ, ενώ μετά τις καταλήψεις σε ΑΕΙ–ΤΕΙ πρωτοστάτησαν στη δημιουργία της Ενιαίας Ανεξάρτητης Αριστερής Κίνησης σε ΑΕΙ–ΤΕΙ (ΕΑΑΚ). Οι εργαζόμενοι της ΚΝΕ–ΝΑΡ συμμετείχαν σε ανεξάρτητα εργατικά σχήματα της Αριστεράς (σήμερα Παρεμβάσεις-Κινήσεις-Συσπειρώσεις).

Ιστορία

Η KNE–ΝΑΡ δημιουργήθηκε το φθινόπωρο του 1989, αμέσως μετά τη διάσπαση της ΚΝΕ και του ΚΚΕ. Οι αιτίες της διάσπασης εντοπίζονται στην γενικότερη πολιτική κρίση της Αριστεράς στην Ελλάδα, την ανατροπή του ανατολικού μπλοκ και την συγκυβέρνηση ΠΑΣΟΚ–ΝΔ–ΣΥΝ. Συγκροτήθηκε από ένα πολύ μεγάλο κομμάτι του στελεχικού δυναμικού και των μελών της ΚΝΕ, με επικεφαλής τον ίδιο τον Γραμματέα Γιώργο Γράψα. Λίγους μήνες αργότερα, οι περισσότεροι από τους διαγραφέντες ή/και αποχωρήσαντες αγωνιστές του κομμουνιστικού κόμματος συγκρότησαν το Νέο Αριστερό Ρεύμα. Η δε πλειοψηφία της ΚΝΕ που συντάχτηκε με το ΝΑΡ ονομάστηκε  ΚΝΕ–ΝΑΡ, τίτλο που θα κρατήσει έως το Συνέδριο μετεξέλιξης το Μάρτη του 1995, όπου ιδρύθηκε η Νεολαία Κομμουνιστική Απελευθέρωση (ΝΚΑ}, σαν μετεξέλιξη της ΚΝΕ-ΝΑΡ.
Έντυπο της ΚΝΕ-ΝΑΡ ήταν αρχικά ο Οδηγητής της Νεολαίας και από το Μάρτη ως το Μάη του 1990 η εφημερίδα Αριστερή Παρέμβαση που επανεκδόθηκε για ένα τεύχος ως περιοδικό το Δεκέμβρη του 1990. Από το Μάη του 1991 η ΚΝΕ-ΝΑΡ εξέδιδε το περιοδικό Αναιρέσεις, που εκδίδει πλέον η νεολαία Κομμουνιστική Απελευθέρωση. Από το 1992 κάθε φθινόπωρο πραγματοποιούσε στην Αθήνα και σε άλλες πόλεις το «Τριήμερο Πολιτικών-Πολιτιστικών εκδηλώσεων».
Δάσιος ο μάρτυρας

Βίος

Ήταν στρατιώτης στο Δορόστολο κοντά στον ποταμό Ίστρο στην εποχή του Μαξιμιανού. Σύμφωνα με το έθιμο της εποχής μια φορά το χρόνο έπρεπε να θυσιαστεί ένας στρατιώτης προς τιμήν του θεού Κρόνου μετά από κλήρωση.Όταν ο κλήρος έπεσε στον Δάσιο εκείνος αρνήθηκε.Τελικά θανατώθηκε με ξίφος. Τιμάται στις 20 Νοεμβρίου. Η ακολουθία του έχει βρεθεί στον παρισινό κώδικα 259 φ μνημονευόμενος με τον προφήτη Οβδιού.
Σημαία του Κέιπ Τάουν

Η σημαία του Κέιπ Τάουν είναι η σημαία που χρησιμοποιείται από τον δήμο της Πόλης του Κέιπ Τάουν. Δεν είναι επίσημα εγγεγραμμένη σημαία, αλλά αποτελείται από το λογότυπο της πόλης που χρησιμοποιείται σε μορφή σημαίας, και από το 1996 έχει αλλάξει κάθε φορά που το λογότυπο της πόλης έχει αλλάξει.
Η πόλη απέκτησε το σημερινό λογότυπο το 2014, και χρησιμοποιείται για την σημαία της πόλης. Αποτελείται από ένα ρόδακα τεσσάρων ομόκεντρων κύκλων, που το καθένα αποτελείται από 6 σιλουέτες του Όρους Τέιμπλ.
Από το 2005 έως το 2014, το λογότυπο αποτελούταν από ένα λευκό περίγραμμα του όρους Τέιμπλ σε φόντο γραμμής βούρτσας ουράνιου τόξου. 
Από το 1996 μέχρι το 2005, η σημαία περιείχε μια σιλουέτα του όρους Τέιμπλ. Δημιουργήθηκε από έναν γραφίστα και δεν έχει καταχωρηθεί με το Νοτιοαφρικανικό Γραφείο Εραλδικής. Το σχέδιο αποτελείται από μια στυλιζαρισμένη εικόνα του Όρους Τέιμπλ (και τις γειτονικές κορυφές Κορυφή του Διαβόλου και Κεφάλι του Λιονταριού) σε άσπρο σε μπλε φόντο στο πάνω αριστερό τμήμα και πράσινο στο πάνω δεξιό τμήμα. Κάτω από την εικόνα του όρους Τέιμπλ υπάρχει μια οριζόντια λωρίδα κίτρινου "πινέλου" κάτω από το οποίο υπάρχει ένα κόκκινο τμήμα στο κάτω μέρος της σημαίας.
Πριν από το 1996, η σημαία αποτελείται από το εθνόσημο του Κέιπ Τάουν σε μπλε τομέα.
Θράσος Καστανάκης

Βιογραφικά στοιχεία

Ο Θράσος Καστανάκης γεννήθηκε στα Ταταύλα της Πόλης το 1901. Αφού αποφοίτησε από την Ελληνογαλλική Σχολή της Κωνσταντινούπολης (Lycée National Francohellénique) πήγε στο Παρίσι μαζί με τους φίλους του Γιώργο Βακαλό και Αντώνη Γιαννίδη και γράφτηκε στη «Σχολή των Ζωντανών Ανατολικών Γλωσσών», στη Σορβόννη (1919). Πήρε το πτυχίο του με τον (πρωτοφανή για τη συγκεκριμένη σχολή μέχρι τότε) βαθμό άριστα 10 (1921) και εγκαταστάθηκε μόνιμα στο Παρίσι. Το 1921 πήρε τη θέση του επιμελητή στο τμήμα της Βυζαντινής και Νεοελληνικής Φιλολογίας της σχολής με διευθυντή τον  (παλαιότερα δάσκαλό του) Ψυχάρη και το 1929 παντρεύτηκε τη φιλόλογο Αγγέλα Βαλιάδου. Πήρε διαζυγίο τρία χρόνια αργότερα για να παντρευτεί σχεδόν αμέσως τη μαθήτρια της πρώην γυναίκας του, Ελπίδα Μαυροειδή.
Διέμεινε στην Αθήνα κατά τη διάρκεια της κατοχής και επέστρεψε στο Παρίσι μετά την απελευθέρωση. Υπήρξε ενεργός αριστερός, ιδρυτής της «Δημοκρατικής Ένωση Ελλήνων της Γαλλίας» με σκοπό τη διεθνή καταγγελία των διωγμών που υφίσταντο οι κομμουνιστές στην Ελλάδα. Πέθανε από κίρρωση ήπατος λόγω προβλήματος αλκοολισμού και τάφηκε στο Παρίσι.

Λογοτεχνική πορεία

Ο Καστανάκης ενδιαφέρθηκε από νωρίς για την πεζογραφία χάρη στον φιλικό δεσμό που ανέπτυξε με τον Λύσανδρο Πράσινο, καθηγητή του των γαλλικών στην Ελληνογαλλική Σχολή και συνεκδότη του πολίτικου περιοδικού Λόγος.  Έτσι το πρώτο του διήγημα με τίτλο «Φοβισμένη ψυχή» έχει γραφτεί κατά τα μαθητικά του χρόνια (1918). Την εμφάνισή του στον χώρο της λογοτεχνίας την έκανε το 1921 με το διήγημα «Ο καθένας μονάχος» στο περιοδικό του καθηγητή του (ο Λόγος, αρ. 4) και μέσα στην ίδια χρονιά εξέδωσε στην Κωνσταντινούπολη την ποιητική συλλογή Οι ερημιές του Ηλιόχαρου, μέρη της οποίας είχε δημοσιεύσει νωρίτερα στο ίδιο περιοδικό. Ο ίδιος υπήρξε συνεκδότης και συγγραφέας του λογοτεχνικού περιοδικού Ο Διόνυσος.
Ο Καστανάκης έγινε γνωστός στα ελληνικά γράμματα λίγο αργότερα (1924) όταν βραβεύτηκε σε διαγωνισμό μυθιστορήματος του εκδοτικού οίκου Ζηκάκη για το μυθιστόρημά του Οι πρίγκιπες. Το πλατύ κοινό τον ξέρει όμως κυρίως χάρη στην τηλεοπτική μεταφορά του μυθιστορήματός του Χατζημανουήλ με την ομώνυμη σειρά σε σκηνοθεσία Γιάννη Σμαραγδή (1984).
Σημαντικό μέρος του έργου του παραμένει ανέκδοτο.

Εργογραφία

(πρώτες αυτοτελείς εκδόσεις)
IPhone OS 2

2.0.1 (5B108)

Το iPhone OS 2.0.1 κυκλοφόρησε στις 4 Αυγούστου 2008 και είναι η πρώτη ενημέρωση του iPhone OS 2. Περιείχε διορθώσεις προβλημάτων, όπως καλύτερη ανταπόκριση του πληκτρολογίου και γρηγορότερα backups.

2.0.2 (5C1)

Το iPhone OS 2.0.2 κυκλοφόρησε στις 18 Αυγούστου 2008 και προσέφερε καλύτερη απόδοση και δυνατότερο σήμα 3G.

2.1 / 2.1.1 (5F136 / 5F137 / 5F138)

Το iPhone OS 2.1 κυκλοφόρησε στις 9 Σεπτεμβρίου 2008 και στις 12 Σεπτεμβρίου για το iPod Touch (2η Γενιά) ως iPhone OS 2.1.1. Περιλάμβανε διορθώσεις προβλημάτων, όπως η μείωση των περιπτώσεων να "κοπεί" μια κλήση, αλλά και νέα χαρακτηριστικά όπως γρηγορότερη λήψη εφαρμογών τρίτων και διαγραφή δεδομένων της συσκευής μετά από δέκα λανθασμένες απόπειρες εισαγωγής του κωδικού πρόσβασης (προαιρετικά).

2.2 (5G77 / 5G77a)

Το iPhone OS 2.2 κυκλοφόρησε στις 21 Νοεμβρίου 2008. Η νέα έκδοση προσέθετε τη δυνατότητα Google Street View στους Χάρτες, αύξησε την ποιότητα των φωνητικών μηνυμάτων, έκανε μικρές αλλαγές στη διεπαφή χρήστη του Safari και επέτρεψε την απευθείας λήψη Podcasts στη συσκευή, χωρίς να είναι απαραίτητη η σύνδεση με το iTunes.

2.2.1 (5H11 / 5H11a)

Το iPhone OS 2.2.1 κυκλοφόρησε στις 27 Ιανουαρίου 2009. Η συγκεκριμένη ενημέρωση διόρθωσε ένα πρόβλημα κατά το οποίο, οι χρήστες αδυνατούσαν να στείλουν ένα μήνυμα SMS από το iPhone 3G.

Mail

Η εφαρμογή "Mail" έλαβε έναν ανασχεδιασμό, υποστηρίζοντας τη λειτουργία push-emails, η οποία προσφέρει τη δυνατότητα ο χρήστης να λαμβάνει όλα τα email του από τη συσκευή. Επιπλέον, υποστηρίζει αρχεία του Microsoft Office, ως συνημμένα, καθώς και αρχεία από το iWork. Άλλη μια νέα λειτουργία, είναι η υποστήριξη για κρυφή κοινοποίηση (BCC) καθώς και η διαγραφή πολλαπλών email.

Επαφές

Η εφαρμογή "Επαφές", έχει δικό της εικονίδιο στην Οθόνη Αφετηρίας, το οποίο είναι διαθέσιμο μόνο στο iPod Touch. Επιπλέον, υπάρχει η δυνατότητα για αναζήτηση επαφών καθώς και για εισαγωγή τους από κάρτα SIM.

Χάρτες

Μεταξύ άλλων, στην εφαρμογή "Χάρτες" προστέθηκε η λειτουργία Google Street View και η παροχή οδηγιών με τα ΜΜΜ ή με τα πόδια.

Αριθμομηχανή

Πλέον, όταν η συσκευή περιστρέφεται σε οριζόντια λειτουργία, η εφαρμογή "Αριθμομηχανή" εμφανίζει μια επιστημονική λειτουργία. Επιπλέον, ενημερώθηκε το εικονίδιο της εφαρμογής.

Ρυθμίσεις

Οι Ρυθμίσεις περιλαμβάνουν τη δυνατότητα ενεργοποίησης του WiFi  σε λειτουργία πτήσης, ενώ έγινε δυνατή η απενεργοποίηση των υπηρεσιών τοποθεσίας, κατά τη διάρκεια χρήσης εφαρμογών.

Τιμή για το iPod Touch

Το iPhone OS 2 κόστιζε $9.95 για χρήστες iPod Touch, ενώ ήταν δωρεάν για τους χρήστες iPhone.
Μαριάννα Ελεονώρα των Βουρβόνων

Ζωή

Η Ελεονώρα γεννήθηκε στο Παλάτι των Βερσαλλιών ως κόρη του Δούκα και της Δούκισσας των Βουρβόνων. Ως το πρωτότοκο παιδί των γονιών της, ήταν γνωστή ως Mademoiselle de Bourbon στη νεολαία της. Αρχικά ήταν η αγαπημένη της μητέρας της αλλά αργότερα αντικαταστάθηκε από την αδελφή της Λουίζα Ελισάβετ. Η Ελεονώρα μέσω της μητέρας της ήταν εγγονή του βασιλιά Λουδοβίκου ΙΔ΄ και της ερωμένης του, Αθηναΐδας ντε Μοντεσπάν.
Στις 6 Μαΐου 1706, στην ηλικία των 16 ετών, έγινε καλόγρια στο βασιλικό αββαείο του Φοντεβρώ στο Ανζού. Αργότερα έγινε η ηγουμένη του μοναστηριού του Saint-Antoine-des-Champs (που ήταν μοναστήρι ήδη από τον 13ο αιώνα) το 1723 και ήταν γνωστή ως "Madame de Bourbon". 
Η Μαριάννα Ελεονώρα πέθανε στο Villejuif και θάφτηκε στο Αββαείο του Saint-Antoine-des-Champs.
Η αδελφή της Ενριέττα Λουίζα των Βουρβόνων ήταν ηγουμένη, όπως και μια ξαδέρφη, η Λουίζα Αδελαΐδα της Ορλεάνης. Η Μονή στο Saint-Antoine είναι τώρα η έδρα του Νοσοκομείου Σαιντ-Αντουάν έξω από το Παρίσι.
Σρεζ

Στο πριγκιπάτο της Σερβίας, το Βασίλειο της Σερβίας και τη Γιουγκοσλαβία, το σρεζ (σερβικά κυριλλικά: срез‎, πληθυντικός: срезови) ήταν διοικητική μονάδα δεύτερου επιπέδου. Το σρεζ αντιστοιχούσε σε μια επαρχία που περιείχε αρκετούς δήμους πόλεων η χωριών. Καταργήθηκε στην ΣΟΔ Γιουγκοσλαβίας το 1963-67, παρόλο που ο όρος καταστάρσκι σρεζ χρησιμοποιείται για σκοπούς καταγραφής της ιδιοκτησίας.

Ιστορία

Το σρεζ ήταν διοικητική μονάδα δευτέρου επιπέδου σύμφωνα με το σερβικό σύνταγμα του 1903 και το γιουγκοσλαβικό σύνταγμα του 1921, κάτω από το όκρουγκ και πάνω από το όπστσινα.
Βενζοκυκλοβουταδιένιο

Με απαλογόνωση κατά Fiedel-Crafts

1. Με ενδομοριακή αφυδραλογόνωση κατά Fiedel-Crafts του 1-αλο-2-φαινυλαιθένιου, παράγεται βενζοκυκλοβουταδιένιο:
2. Με διαμοριακή διπλή αφυδραλογόνωση κατά Fiedel-Crafts μίγματος βενζολίου και 1,3-διαλοαιθένιου, παράγεται βενζοκυκλοβουταδιένιο:

Μέθοδος Grignard

Από 2-αλο-1-(2'-αλαιθενυλο)βενζόλιο, με τη μέθοδο Grignard, παράγεται βενζοκυκλοβουταδιένιο:

Διμερισμός

Διμερίζεται τάχιστα, παράγοντας Διβενζο((2,3),(5,6))δικυκλο(2,2,0)-2,5-εξαδιένιο, που είναι αρωματικός υδρογονάνθρακας:

Αντίδραση Diela-Alder

Δίνει αντίδραση Diela-Alder ως διενόφιλο. Π.χ. με 1,3-βουταδιένιο παράγει βενζο(7,8)δικυκλο(4,2,0)-3,7-οκταδιένιο
Κυβέρνηση Σπύρου Μαρκεζίνη 1973

Η κυβέρνηση Σπύρου Μαρκεζίνη (8 Οκτωβρίου 1973 - 25 Νοεμβρίου 1973) ήταν πολιτική κυβέρνηση διορισμένη από το δικτατορικό καθεστώς του Γεωργίου Παπαδόπουλου. Ήταν η πέμπτη δικτατορική κυβέρνηση (διαδέχθηκε την Κυβέρνηση Γεωργίου Παπαδόπουλου 1971) και πρώτη με το πολίτευμα της Προεδρικής Δημοκρατίας μετά την έκπτωση της μοναρχίας.
Τον φθινόπωρο του 1973, ο Γεώργιος Παπαδόπουλος ξεκινά μια διαδικασία φιλελευθεροποίησης του καθεστώτος του. Μετά το δημοψήφισμα του 1973, ορκίστηκε Πρόεδρος της Δημοκρατίας και διόρισε πολιτική κυβέρνηση υπό τον Σπύρο Μαρκεζίνη. Η μεταβατική κυβέρνηση του Σπύρου Μαρκεζίνη ορκίστηκε την Δευτέρα 8 Οκτωβρίου 1973. Την ίδια ημέρα παραιτήθηκαν όλοι οι στρατιωτικοί από τις καίριες θέσεις που κατείχαν. Κύριοι πυρήνες της χούντας όπως οι υπουργοί Μακαρέζος και Παττακός είχαν παραιτηθεί 28 Σεπτεμβρίου και 8 Οκτωβρίου αντίστοιχα. Κύρια αποστολή της ήταν να προπαρασκευάσει και να διεξάγει βουλευτικές εκλογές για την 10η Φεβρουαρίου 1974.

Γεγονότα

Στις 17 Νοεμβρίου 1973 και εξ αιτίας της γενίκευσης και επέκτασης των γεγονότων του Πολυτεχνείου, κηρύχθηκε στρατιωτικός νόμος σε ολόκληρη τη χώρα. Οκτώ μέρες αργότερα (25 Νοεμβρίου 1973) ανατράπηκε ο Γεώργιος Παπαδόπουλος μετά από πραξικόπημα του Ιωαννίδη και συμπαρέσυρε ολόκληρη την κυβέρνηση Μαρκεζίνη. Την διαδέχθηκε στις 25 Νοεμβρίου 1973 η Κυβέρνηση Αδαμαντίου Ανδρουτσόπουλου 1973.
Τεχνική

Οι τεχνικές είναι πρακτικές δεξιότητες που οδηγούν στην αποτελεσματική επίτευξη στόχων μέσω διαδικασιών που δεν είναι άμεσα προφανείς. Επίσης, μια τεχνική μπορεί να χαρακτηριστεί πρακτική τέχνη.
Παραδείγματος χάριν, υπάρχουν τεχνικές για το παίξιμο μουσικών οργάνων, τεχνικές για το ράψιμο, η τεχνική της οξυγονοκόλλησης, κτλ.
Το αποτέλεσμα, η μελέτη ή η συλλογή τεχνικών μπορεί να αναφέρονται στην τεχνολογία.
Σπανιότερα ο όρος αναφέρεται στην επιστήμη μηχανικού.

Σημείωση

Μπορεί να υπάρχουν διαφοροποιήσεις σε γλώσσες που χρησιμοποιούν την (ελληνική) λέξη. π.χ. Ο αγγλικός όρος «craft» μπορεί να μεταφράζεται τέχνη αλλά αναφέρεται στις πρακτικές τέχνες. Ο αγγλικός όρος «technique» αναφέρεται πιο συγκεκριμένα (και «προσγειωμένα») σε πρακτικές δεξιότητες.
Άννα Χατζηαθανασίου

Βιογραφία

Η Αννα Χατζηαθανασίου γεννήθηκε στις 18 Μαΐου 1979 στην Αθήνα. Υπήρξε συνολικά 6 φορές Πανελλήνια Πρωταθλήτρια στις κατηγορίες Novice, Junior και Senior. Εκπροσώπησε την Ελλάδα σε 3 Πανευρωπαϊκα και 2 Παγκόσμια Πρωταθλήματα καθώς και σε πολλούς διεθνείς αγώνες από το 1990 έως και το 2001.
Από το 2006 είναι διεθνής κριτής και από το 2008 έχει διαπιστευθεί ως κριτής της ISU (International Skating Union) έχοντας κρίνει ήδη 3 Παγκόσμια και 2 Πανευρωπαϊκα Πρωταθλήματα.
Βασικός προπονητής της ήταν ο Ρώσος ολυμπιονίκης Vladimir Kovalev. Συνέχισε την αθλητική της εκπαίδευση με προπονητές από την ανατολική Ευρώπη καθώς και με κορυφαίους προπονητές στην Αμερική όπου έκανε την καλοκαιρινή της προετοιμασία. Από την ίδρυση της ομοσπονδίας είναι μέλος της Εθνικής ομάδας.
Έχει υπάρξει δύο φορές λαμπαδηδρόμος, πρώτη φορά το 1996 στον εορτασμό των 100 χρόνων των Ολυμπιακών Αγώνων, καθώς και τον Δεκέμβριο του 2005 ως προτελευταία λαμπαδηδρόμος που μετέφερε την φλόγα μέσα στο στάδιο πάνω σε διάδρομο από πάγο, πριν το άναμμα του βωμού, συνοδευόμενη από την Ολυμπιονίκη Φανή Χαλκιά.
Καθόλη την διάρκεια της αθλητικής της καριέρας, έχει δώσει πολλές συνεντεύξεις στον ημερήσιο τύπο, σε γνωστά ξένα και ελληνικά περιοδικά και στην τηλεόραση. Έχουν γραφτεί για την καριέρα της πολλά αφιερώματα στον ελληνικό αλλά και στον ξένο τύπο.
Πρωτοπήγε σχολείο στην Σχολή Αηδονοπούλου. Ολοκλήρωσε την σχολική της εκπαίδευση στην Ελληνογαλλική Σχολή το 1997. Από το 1998 έως το 2003 σπούδασε στο Αμερικάνικο Κολλέγιο στην Αθήνα Διοίκηση Επιχειρήσεων με εξειδίκευση στο Human Resources Management.
Η επαγγελματική της καριέρα αρχίζει το 2004 με την συνεργασία της σε γνωστή εταιρεία συμβούλων όπου τελεί έως και σήμερα ως εισηγήτρια σε εκπαιδεύσεις προσωπικού σε θέματα επικοινωνίας.
Επιχειρηματικά ασχολείται και με τον χώρο κατασκευής και λειτουργίας παγοδρομίων στην Ελλάδα, με στόχο να αναβαθμίσει και να εξελίξει το άθλημα του Καλλιτεχνικού Πατινάζ στην χώρα μας.